
Komisijos dalijamojo struktūrinių veiksmų valdymo priežiūros stiprinimo veiksmų plano įgyvendinimo ataskaita

1.
Santrauka

2008 m. vasario 19 d. Komisija priėmė dalijamojo struktūrinių veiksmų valdymo valstybėse narėse priežiūros stiprinimo veiksmų planą (toliau – veiksmų planas)
. Veiksmų plano tikslas – stiprinti Komisijos veiksmus, siekiant mažinti didelį klaidų, pasitaikančių kompensuojant struktūrinių veiksmų išlaidas, skaičių ir valstybių narių valdymo ir kontrolės sistemų trūkumus. Atsižvelgiant į 2006 m. Europos Audito Rūmų metinės ataskaitos išvadas ir rekomendacijas, veiksmų plane nurodyti 37 veiksmai, suskirstyti į 10 pagrindinių temų, kuriuos reikėjo įgyvendinti iki 2008 m. pabaigos.

Veiksmais nustatomos prevencinės priemonės veiksmingesnei valstybių narių vykdomai kontrolei užtikrinti, taisomosios priemonės neteisėtoms kompensacijoms nustatyti ir sugrąžinti į ES biudžetą ir priemonės pagrindinių valstybių narių ir Komisijos atskaitomybės duomenų, būtinų daugiamečių kontrolės sistemų veiksmingumui tikrinti, kokybei pagerinti. Taikant priežiūros ir kontrolės sistemų stiprinimo priemones klaidų skaičiui mažinti bei imantis veiksmų padidinti susigrąžinimų skaičių, siekiama sumažinti likutinę klaidų riziką.

Už veiksmų plano įgyvendinimą Komisija Europos Parlamentui atsiskaitydavo kas ketvirtį teikdama stebėsenos lenteles. Taip pat kas ketvirtį Komisija Europos Parlamentui atskirai pranešdavo apie finansinių klaidų taisymą, atliktą Komisijai ėmusis veiksmų. 2008 m. lapkričio mėn. Europos Parlamentui, Tarybai ir Europos Audito Rūmams buvo išsiųsta tarpinė pirmų trijų ketvirčių pažangos ataskaita
.

Ataskaitos 2 skirsnyje išsamiai nurodoma įgyvendinant kiekvieną veiksmą iki 2008 m. gruodžio 31 d. pasiekta pažanga. Kadangi finansinių klaidų taisymas ir mokėjimų pagal veiksmų programas sustabdymas yra vienas svarbesnių Komisijos priežiūros sustiprinimo rodiklių, išsami informacija apie 2008 m. finansinių klaidų taisymą ir mokėjimų sustabdymą nurodyta 1a ir 1b prieduose. Be to, 2 priede pateikta vykdomų finansinių klaidų taisymų procedūrų suvestinė.

Įgyvendinti 28 iš 37 veiksmų plano veiksmų. Jie apima visus veiksmus, susijusius su geresne atskaitomybe, aiškinamosiomis pastabomis, mokymo seminarais ir finansinių klaidų taisymo vidaus procedūrų supaprastinimu. Vienas beveik baigtas su vidaus programų baigimo gairėmis susijęs veiksmas (3.2 veiksmas) bus baigtas 2009 m. pirmą ketvirtį. Likusieji šeši veiksmai yra tęstiniai ir susiję su didelės rizikos vadovaujančiųjų institucijų auditais, taisomųjų veiksmų planų įgyvendinimo stebėjimu, mokėjimų sustabdymo ir finansinių klaidų taisymo procedūromis, atskirų turinio klaidų 2006 m. patikinimo pareiškime taisymu ir baigiamąją deklaraciją rengiančių įstaigų veiklos (2000–2006 m.) peržiūra. Didžioji dalis numatytų rezultatų buvo pasiekta iki 2008 m. pabaigos, likusieji veiksmai bus įgyvendinti 2009 m. Dar du toliau vykdomi veiksmai apima prevencinius 2007–2013 m. programų veiksmus, visų pirma atitikties vertinimo ir audito strategijos tvirtinimo procedūras, kuriuos įgyvendinant Komisijos darbas priklauso nuo valstybių narių dokumentų pateikimo datos. Aštuonių 2009 m. tęstinų veiksmų naujausi rezultatai, rodikliai ir terminai nurodyti 3 priede.
Veiksmingai įgyvendindama veiksmų planą Komisija padarė didelę pažangą stiprindama struktūrinių veiksmų valdymo valstybėse narėse priežiūrą.
Pagrindiniai, tai įrodantys pasiekimai yra:

· 2007 m. metinėje ataskaitoje Europos Audito Rūmai pripažino, kad Regioninės politikos generalinis direktoratas (DG REGIO) ir Užimtumo, socialinių reikalų ir lygių gallimybių generalinis direktoratas (DG EMPL) metinių veiklos ataskaitų kokybė ir jų pateikiamų įrodymų nauda pagerėjo (2007 m. metinės ataskaitos 2.1 lentelė ir 2.12 dalis) (9 veiksmas);

· Metinėje ataskaitoje Europos Audito Rūmai taip pat nurodė, kad Komisija tinkamai prižiūrėjo metinių suvestinių rengimo procedūrą, parengdama aiškias gaires ir nagrinėdama jų nesilaikymo atvejus (2007 m. metinės ataskaitos 2.20 dalis) (10 veiksmas);

· Komisija griežčiau reagavo į nustatytus sistemų trūkumus, ji priėmė 10 oficialių sprendimų sustabdyti tarpinius mokėjimus (2007 m. buvo priimtas tik vienas toks sprendimas) (8.1 veiksmas);

· Komisija parodė galinti kruopščiai ir laiku atsiskaityti už finansinių klaidų, nustatytų po jos kontrolės ir audito, taisymus kas ketvirtį teikdama finansinių klaidų taisymo ataskaitas (7.2 veiksmas);

· Komisija padidino audito veiklos poveikį, baigdama finansinių klaidų taisymo procedūras, kai buvo nustatyti trūkumai ar pažeidimai. Aktyvesnę veiklą įrodo padidėjęs 2000–2006 m. programų ir projektų, vykdytų 2008 m. iš ERPF, ESF ir Sanglaudos fondo lėšų, finansinių klaidų taisymo skaičius. Bendra 2008 m. ERPF, ESF ir Sanglaudos fondo finansinių klaidų taisymo po Komisijos veiksmų vertė siekia 1,5 mlrd. EUR
, palyginti su 288 mln. EUR 2007 m. (žr. 1a priedą). Tikėtina, kad pabaigus iki 2008 m. pabaigos vykdomas mokėjimų sustabdymo ir finansinių klaidų taisymo procedūras, finansinių klaidų taisymo vertė turėtų siekti maždaug 2,8 mlrd. EUR (žr. 2 priedą) (1.2, 1.3, 8.2 veiksmai);
· Persvarstytos DG REGIO ir DG EMPL vidaus procedūros yra tinkamas pagrindas paspartinti sprendimų dėl mokėjimų sustabdymo ir finansinių klaidų taisymo priėmimą ir atitikti veiksmų plane nurodytus lyginamuosius standartus (6 mėnesiai nuo galutinės pozicijos dėl audito išvadų iki sprendimo dėl mokėjimo sustabdymo priėmimo ir 24 mėnesiai nuo audito iki Komisijos sprendimo dėl finansinių klaidų taisymo). Nors buvusiems auditams bus nustatytas pereinamasis laikotarpis, yra įrodymų, kad naujos procedūros turės poveikio laikui, per kurį priimamas tam tikras sprendimų dėl mokėjimų sustabdymo 2008 m. skaičius (8.2 veiksmas);

· Komisija padarė pažangą dėdama pastangas gauti tikslesnius valstybių narių duomenis apie 2000–2006 m. panaikintas ir susigrąžintas sumas, už kurias atsiskaityta 2007 m. Komisija išnagrinėjo pateiktus duomenis, prireikus paprašė pateikti paaiškinimus ir 10-yje valstybių narių atliko tikrinamuosius vizitus pateiktiems duomenims patikrinti. Iš preliminarių rezultatų matyti, kad atsakingos institucijos iš esmės vykdo savo įsipareigojimus, nors dar liko tam tikrų neaiškumų dėl joms keliamų reikalavimų, kuriuos Komisija ėmėsi tikslinti (6.1, 6.2 veiksmai);

· Komisija įgyvendino griežtus 2007–2013 m. programų prevencinius veiksmus, siekdama, kad prieš kompensuojant tarpinius mokėjimus valstybėse narėse būtų parengtos patikimos sistemos. Ji gavo 281 iš 433 programų atitikties vertinimo ataskaitas, kurių 88 buvo priimtos, 90 atmesta (todėl jas reikės teikti iš naujo), o likusioji dalis dar nagrinėjama (4.1, 4.2 veiksmai);

· Komisija atliko visus planuotus veiksmus, skirtus veiksmingiau atlikti pirmojo lygio valdymo patikrinimus tiek 2000–2006 m., tiek 2007–2013 m. laikotarpiu, įskaitant tikslinius didelės rizikos vadovaujančiųjų institucijų auditus, aiškinamųjų pastabų rengimą, parengtas vadovaujančiųjų institucijų vertinimo priemones ir 2008 m. birželio mėn. įvykusį vadovaujančiosioms ir tvirtinančiosioms institucijoms skirtą seminarą, kuriame dalyvavo daugiau kaip 500 dalyvių iš valstybių narių (1.1, 5.1, 5.2, 5.3 veiksmai);
· Komisija įgyvendino visas prevencines priemones, skirtas užtikrinti griežtą ir veiksmingą 2000–2006 m. programų baigimo procesą, įskaitant baigiamąją deklaraciją rengiančių įstaigų auditą, 2008 m. rugsėjo mėn. įvykusį seminarą visoms valstybėms narėms, kuriame dalyvavo daugiau kaip 700 dalyvių iš valstybių narių, parengtą „Klausimų ir atsakymų registrą“, kuriuo kaip gairėmis naudojasi valstybės narės, ir dalyvavimą dvišaliuose praktiniuose užsiėmimuose įvairiose valstybėse narėse (3.1, 3.2, 3.3 veiksmai).
Be veiksmų plane nustatytų supaprastinimo veiksmų, Komisija ėmėsi papildomų veiksmų struktūrinių veiksmų taisyklėms supaprastinti, priimdama pasiūlymą pakeisti atitinkamus Tarybos reglamentus ir atsižvelgusi į Komisijos ir valstybių narių bendros darbo grupės rekomendacijas ji apsvarstys kitas 2009 m. priemones. Šios priemonės, apimančios vienodo dydžio normas, vienkartines sumas ir vieneto įkainius, kuriuos galima naudoti visiems ERPF ir ESF programų išlaidų tipams, taip pat turėtų padėti sumažinti 2007–2013 m. programų klaidų skaičių, nors jų poveikis nebūtinai bus matomas iki 2010–2011 m.
Veiksmų plano veiksmais bandoma panaikinti Europos Audito Rūmų nustatyto didelio struktūrinių veiksmų išlaidų klaidų skaičiaus priežastis ir pasekmes. Tačiau kol kas neįmanoma išmatuoti faktinio veiksmų plano poveikio tarpinių kompensacijų mokėjimų klaidų skaičiaus sumažėjimui. Kaip paaiškinta veiksmų plano komunikate (8.2 dalis), 2000–2006 m. laikotarpiu padarytos klaidos ir toliau turės įtakos valstybių narių deklaruotoms išlaidoms ir mokėjimams, kuriuos Komisija turi išmokėti iki 2010 m., o iš Sanglaudos fondo – iki 2012 m., 2000–2006 m. programoms. Todėl Komisija daugiausiai dėmesio skiria valstybių narių vykdomos kontrolės ir Komisijos atliekamo audito veiksmingumui, siekdama užtikrinti, kad 2000–2006 m. programos ir projektai būtų baigti laiku, likutinė klaidų rizika būtų maža. 2007–2013 m. laikotarpiu prevenciniais veiksmais turėtų būti užtikrintas veiksmingas valstybių narių sistemų veikimas nuo programos įgyvendinimo pradžios arba ankstyvas trūkumų nustatymas, kad galima būtų taikyti taisomąsias priemones.

DG REGIO ir DG EMPL bendroje 2009–2011 m. audito strategijoje suplanuos ir įvykdys auditą, kad galėtų pirmą kartą įvertinti veiksmų plano poveikį klaidų skaičiui kompensuojant fondams 2009 m. pabaigoje 2007–2013 m. laikotarpio naujų programų išlaidas ir 2011 m. pabaigoje baigiant 2000–2006 m. laikotarpio programas.

Taigi, Komisija veiksmų planą iš esmės įgyvendino, 2009 m. savo pastangas ji sutelks tolesnei pažangai ir vykdys tokią veiklą:

· baigs 3 priede nurodytus 8 likusius tęstinius veiksmų plano veiksmus;

· įgyvendins bendrą DG REGIO ir DG EMPL 2009–2011 m. struktūrinių veiksmų audito strategiją, kurioje suplanuota audito veikla, siekiant toliau griežtai prižiūrėti 2000–2006 m. ir 2007–2013 m. laikotarpių valstybių narių sistemas;

· laiku išspręs DG REGIO ir DG EMPL 2008 m. metinėje veiklos ataskaitoje pareikštus opius klausimus; ir
· tęs veiksmus metinių suvestinių naudai didinti.
2010 m. pradžioje Komisija parengs ir perduos Europos Parlamentui, Tarybai ir Europos Audito Rūmams 2009 m. atliktų papildomų veiksmų ataskaitą ir pirmojo visų veiksmų poveikio ataskaitą.

2.
Veiksmų plano įgyvendinimo pažanga

1 veiksmas. 2000–2006 m. bendrosios audito strategijos veiksmai


1.1.
Tiksliniai 55 didelės rizikos vadovaujančiųjų institucijų auditai

Veiksmas įgyvendinamas

DG REGIO ir DG EMPL atliko 47 iš 55 planuotų auditų ir išsiuntė 30 audito ataskaitų. Gautieji jau išsiųstų audito ataskaitų rezultatai yra tokie: 7 atvejais dėl sistemos veikimo priimta teigiama nuomonė, 2 atvejais nuomonė buvo neigiama ir Komisija pradėjo mokėjimų sustabdymo ir finansinių klaidų taisymo procedūrą, o likusiu 21 atveju Komisijos auditoriai pareiškė sąlyginę nuomonę ir drauge su nacionalinėmis institucijomis tikrina audito išvadų įgyvendinimą, siekdami nustatyti reikiamas taisomąsias priemones. Audito rekomendacijų įgyvendinimas bus tęsiamas, prireikus 2009 m. stabdant mokėjimus ir taisant finansines klaidas. Keturi planuoti auditai buvo atšaukti dar kartą įvertinus riziką arba todėl, kad programos auditą atlikti pasirinko Europos Audito Rūmai. Keturi planuoti auditai buvo nukelti į 2009 m. pirmą pusmetį, kai bus galima patikrinti, ar valstybės narės įgyvendino taisomuosius veiksmus.

Generaliniai direktoratai atliko veiksmų plane nenumatytus 4 papildomus didelės rizikos vadovaujančiųjų institucijų auditus, kurie buvo įtraukti į jų 2008 m. audito programas, atlikus papildomą rizikos analizę.


1.2.
27 taisomųjų veiksmų planų įgyvendinimas

Veiksmas įgyvendinamas

27 veiksmų planai skirti 32 % visų 2000–2006 m. programų įsipareigotųjų lėšų. DG REGIO ir DG EMPL baigė įgyvendinti 14 iš 27 veiksmų planų, kurių dauguma susiję su generalinių direktoratų 2007 m. metinėje veiklos ataskaitoje pateiktais opiais klausimais. Apčiuopiami įgyvendintų veiksmų planų rezultatai yra tokie:
· 13 atvejų pateikta teigiama nuomonė apie būtinų veiksmų įgyvendinimą ir sistemų veikimą, tam tikrais atvejais ir apie valstybių narių Komisijos prašymu atliekamą finansinių klaidų taisymą;

· 1 atveju įgyvendinus taisomųjų veiksmų planą Komisijos sprendimu buvo atlikti finansinių klaidų taisymai.
Likusiais 13 atvejų veiksmų planai yra toliau įgyvendinami. Dėl 4 veiksmų planų Komisija padarė išvadą, kad valstybė narė netinkamai įgyvendino taisomąsias priemones, todėl:

· 3 atvejais Komisija priėmė sprendimą sustabdyti mokėjimus;
· 1 atveju pradėjo mokėjimų sustabdymo procedūrą;

· apie 6 veiksmų planus valstybės narės pranešė, kad įgyvendino būtinas priemones, todėl, siekdama patikrinti taisomųjų priemonių įgyvendinimą ir tinkamumą, Komisija peržiūrės valstybių narių ataskaitas arba 2009 m. pradžioje atliks auditą.

3 atvejais Komisija nukėlė taisomųjų veiksmų planų įgyvendinimo terminą į 2009 m. pradžią ir rekomendacijų įgyvendinimą į 2009 m. pabaigą.
2009 m. generaliniai direktoratai baigs visas susijusias mokėjimų sustabdymo ir finansinių klaidų taisymo procedūras.


1.3.
Baigti 20 2000–2006 m. laikotarpio mokėjimo sustabdymo ir finansinių klaidų taisymo procedūrų ir 34 1994–1999 m. laikotarpio procedūras

Veiksmas įgyvendinamas

1.3 a) 2000–2006 m. laikotarpis

20 vykdomų mokėjimų sustabdymo ir finansinių klaidų taisymo procedūrų yra susijusios su 32 ERPF programomis, 12 ESF programų ir 60 Sanglaudos fondo projektų. DG REGIO ir DG EMPL baigė 13 procedūrų ir 4 procedūras beveik baigė. Šių 17 procedūrų rezultatai pagal programas ir projektus yra tokie:

· Komisijos sprendimai ištaisyti finansines klaidas, kurių vertė siekia maždaug 58 mln. EUR, buvo priimti dėl 44 programų ir (arba) projektų;

· valstybės narės sutiko su finansinių klaidų, kurių dydis siekia maždaug 309 mln. EUR, taisymais dėl 16 programų ir (arba) projektų; ir

· procedūra buvo baigta nesiimant taisomųjų priemonių 10 programų ir (arba) projektų atveju, nes Komisija sutiko su valstybių narių pateiktais argumentais.

Vykdydama su 34 programomis ir (arba) projektais susijusias dar nebaigtas procedūras, Komisija priėmė 7 sprendimus dėl mokėjimų pagal 29 programas ir (arba) projektus sustabdymo. Jeigu valstybė narė neatlieka būtinų veiksmų, finansinių klaidų taisymas bus atliekamas 2009 m. Dėl 4 Sanglaudos fondo projektų Komisijos sprendimai sustabdyti mokėjimą arba atlikti finansinių klaidų taisymą bus priimti po 2009 m. vasario mėn. įvyksiančio klausymo. Dėl likusių projektų
 sprendimas dėl mokėjimų sustabdymo ar finansinių klaidų taisymo yra rengiamas.

1.3 b) 1994–1999 m. laikotarpis

Veiksmų plane nurodytos 34 procedūros yra susijusios su ERPF ir pradėtos atlikus programų baigimo auditą. DG REGIO baigė 17 procedūrų, kurių finansinių klaidų taisymo vertė iš viso siekia 239 mln. EUR. 11 atvejų sprendimas yra rengiamas ir bus priimtas iki 2009 m. pirmo ketvirčio pabaigos. 6 atvejais 2009 m. pirmą ketvirtį bus surengtas oficialus nacionalinių institucijų klausymas, todėl sprendimas bus priimtas iki 2009 m. birželio pabaigos. Vėluojama dėl didelės apimties dokumentų, kuriuos reikėjo išnagrinėti, tam tikrais atvejais kilusių sudėtingų teisinių klausimų ir sunkumų nustatant datą valstybių narių klausymui, kuris yra esminė valstybių narių teisės į gynybą dalis ir kurią privalu įgyvendinti prieš pradedant taikyti taisymą.


1.4.
2006 m. patikinimo pareiškimų klaidų taisymas

Veiksmas įgyvendinamas
DG REGIO ir DG EMPL priėmė galutinę poziciją 60 iš 74 atvejų. 25 šių atvejų valstybė narė atliko arba sutiko atlikti būtinus taisymus. 20 atvejų generaliniai direktoratai pradėjo finansinių klaidų taisymo procedūrą. 15 atvejų procedūra buvo baigta nieko netaisant, nes Komisija galėjo sutikti su papildomais valstybės narės pateiktais įrodymais. 14 atvejų Komisija užtruko priimdama galutinę poziciją, nes turėjo atlikti rekomendacijų įgyvendinimo auditą ir (arba) gauti daugiau informacijos iš atsakingų institucijų.

2 veiksmas. Veiksmų plano dėl integruotos vidaus kontrolės sistemos
 veiksmai.


2.1.
9 veiksmas „Parengti veiksmingas priemones keistis audito ir kontrolės rezultatais“

Veiksmas baigtas

DG REGIO ir DG EMPL nustatė procedūras, kurias taikant bendra audito strategija užtikrinamas geras koordinavimas ir dalijimasis audito rezultatais, siekiant pasitikėti vienas kito darbu.


2.2.
10 veiksmas „Sudaryti ERPF kontrolės išlaidų pradinę sąmatą ir analizę“

Veiksmas baigtas

2008 m. gegužės mėn. DG REGIO išsiuntė preliminarią ERPF kontrolės išlaidų tyrimo rezultatų ataskaitą Biudžeto generaliniam direktoratui (DG BUDG), kuri turėtų būti panaudota rengiant komunikatą dėl toleruotinos rizikos, o 2008 m. spalio 31 d. – galutinę persvarstytą ataskaitą. 2008 m. gruodžio 16 d. buvo priimtas Komisijos komunikatas „Siekiant bendro toleruotinos klaidų rizikos sąvokos supratimo“
.


2.3.
11N veiksmas „Įvertinti nacionalinių sumokėtų sumų susigrąžinimo ir finansinių klaidų taisymo atskaitomybės sistemų patikimumą“

Veiksmas baigtas

Žr. 6.2 skyrių.


2.4.
14b veiksmas „Paramos gavėjams ir (arba) tarpininkaujantiems subjektams pateikti gaires apie tikrinimą ir kontrolės grandžių atsakomybę“

Veiksmas baigtas

Žr. 5.2 skyrių.


2.5.
15 veiksmas „Viešinti „Pasitikėjimo sutartis““
Veiksmas baigtas

2008 m. gruodžio mėn. Komisija pasirašė naują pasitikėjimo sutartį su Kipru dėl ERPF ir Sanglaudos fondo. Iki 2008 m. pabaigos baigti formalumai 2009 m. vasario mėn. pasirašyti dvi kitas sutartis su JK (Anglija) ir Danija dėl ESF. Taigi iš viso pasirašytos 9 pasitikėjimo sutartys su 7 valstybėmis narėmis (JK, AT, DK, PT, EE, SI, CY).


2.6.
16 veiksmas „Audito standartų koordinavimas“

Veiksmas baigtas

Komisija baigė rengti rekomendacinius dokumentus dėl atrankos ir sistemų vertinimo metodikos ir 2008 m. gruodžio mėn. techniniame posėdyje nacionalinėms audito institucijoms pristatė naujus struktūrinių fondų audito vadovo skyrius, skirtus metinėms kontrolės ataskaitoms, nuomonei ir kitų auditorių darbo patikimumui bei sukčiavimo rodikliams.
Po papildomo pristatymo Fondų koordinavimo komitete 2009 m. sausio mėn. galutinės redakcijos dokumentai buvo išplatinti valstybėms narėms.


3 veiksmas. 2000–2006 m. programų ir projektų baigimo prevenciniai veiksmai


3.1.
„36 baigiamąją deklaraciją rengiančių įstaigų auditas“
Veiksmas įgyvendinamas
DG REGIO ir DG EMPL atliko 30 iš 36 planuotų baigiamąją deklaraciją rengiančių įstaigų, kurios bus atsakingos už išlaidų teisėtumo ir tvarkingumo deklaracijų išdavimą prieš baigiant 2000–2006 m. programas, auditų. Keturi auditai buvo atšaukti, vengiant pakartotinio darbo, o 2 auditai buvo atidėti iki 2009 m. pirmo ketvirčio, nes tose valstybėse narėse buvo atliekami kiti auditai. Generaliniai direktoratai atliko veiksmų plane nenumatytus 2 papildomus baigiamąją deklaraciją rengiančių įstaigų auditus, kurie buvo įtraukti į jų audito programas, atlikus papildomą rizikos analizę. Daroma išvada, kad baigiamąją deklaraciją rengiančioms įstaigoms rengiantis baigti programas nustatyta tam tikrų trūkumų, todėl Komisija tikrins, kaip įgyvendinamos jos rekomendacijos, siekdama nustatyti, ar problemos išspręstos ir ar baigiamosios deklaracijos, pateiktos baigiant programas, bus patikimos. Rekomendacijų įgyvendinimas bus tikrinamas 2009 m.

3.2.
Vidinės procedūros, užtikrinančios kruopštų baigimo dokumentų tikrinimą

Veiksmas beveik baigtas
DG REGIO buvo baigtos rengti programų baigimo vidaus procedūros; DG EMPL jomis vadovaudamasis baigs rengti ir pritaikys savo vidaus procedūras. Šiomis procedūromis siekiama užtikrinti tinkamą baigiamųjų deklaracijų patikimumo vertinimą ir praneštų pažeidimų ir finansinių klaidų taisymo pagal kiekvieną programą nagrinėjimą.


3.3.
Geriau informuoti valstybes nares apie 2006 m. Komisijos parengtas programų baigimo gaires

Veiksmas baigtas
2008 m. birželio 10 d. DG REGIO ir DG EMPL surengė seminarą apie struktūrinių fondų kontrolę vadovaujančiosioms ir tvirtinančiosioms institucijoms, kuriame dalyvavo daugiau kaip 500 dalyvių iš valstybių narių institucijų (žr. 5.1 veiksmą). Šiame seminare Komisijos, Europos kovos su sukčiavimu tarnybos ir valstybių narių atstovai skaitė pranešimus apie pagrindines pasirengimo struktūrinių fondų programų baigimui problemas.

Rugsėjo 15 d. Briuselyje DG REGIO ir DG EMPL surengė antrą seminarą „Sėkmingai baigti 2000–2006 m. struktūrinių fondų programas“, skirtą vien tik programų baigimo problemoms, kuriame išsamiai pristatyti visi programų baigimo proceso etapai. Jame dalyvavo daugiau kaip 700 atstovų iš visų valstybių narių. Programų baigimo klausimas taip pat buvo aptartas nuo 2008 m. pradžios 70-yje kasmetinių dvišalių susitikimų su struktūrinių fondų vadovaujančiosiomis institucijomis ir kontrolės įstaigomis, taip pat jis nagrinėtas specialiuose dvišaliuose seminaruose 19-oje valstybių narių (HU, FR, DK, LT, IT, CY, SK, GR, BE, PL, LV, EE, DE, NL, UK, MT, CZ, IE, ES) ir specialiame INTERREG seminare. Po rugsėjo 15 d. seminaro, spalio 21 d. ESF komiteto techninės darbo grupės, vienijančios visus ESF nacionalinius koordinatorius, posėdis buvo skirtas valdymo veiksmų, kurių reikėtų imtis prieš išlaidų tinkamumo finansuoti laikotarpio pabaigą, klausimams spręsti siekiant tinkamai baigti 2000–2006 m. programas. Atsakydama į daugelį valstybių narių klausimų ir užtikrindama šių renginių tąsą, Komisija parengė „Klausimų ir atsakymų registrą“. Šį dokumentą valstybės narės gali rasti seminaro svetainėje.


4 veiksmas. 2007–2013 m. programavimo laikotarpio prevenciniai veiksmai


4.1.
Atitikties vertinimo ataskaitų ir nuomonių peržiūra

Veiksmas įgyvendinamas
Komisija nagrinėja valstybių narių atitikties vertinimo ataskaitas ir nuomones, kurias reikia pateikti per 12 mėnesių nuo programos patvirtinimo, siekdama patvirtinti, kad valstybių narių parengtos kontrolės sistemos atitinka teisės aktų reikalavimus. Kol Komisija nepatvirtins vertinimo, tarpinio mokėjimo paraiškos kompensuojamos nebus.

Iki 2008 m. pabaigos Komisija iš valstybių narių gavo 281 atitikties vertinimo ataskaitą iš 433 patvirtintų programų. Iš šių ataskaitų buvo patvirtintas 88 programų vertinimas ir atmesta 90 programų vertinimų (kurie pataisius bus iš naujo pateikti). Likusiosios dalies ataskaitų nagrinėjimas nutrauktas arba tebevyksta. Atmetimo ir nutraukimo priežastys yra susijusios su nesugebėjimu pateikti tinkamą informaciją apie tam tikrus privalomus elementus ir atitikties vertinimo įstaigos ataskaitos ir galutinės nuomonės skirtumais. Keletu atveju kilo esminių struktūrinių ar gebėjimų problemų.

4.2.
Nacionalinių audito strategijų peržiūra

Veiksmas įgyvendinamas
Audito institucijos audito strategijas Komisijai patvirtinti privalo pateikti per devynis mėnesius nuo programos patvirtinimo. Iki 2008 m. pabaigos Komisija gavo 366 iš 433 patvirtintų programų audito strategijas. Ji patvirtino 206 programų strategijas ir atmetė 89 programų strategijas (kurios pataisius bus iš naujo pateiktos). Likusiosios dalies nagrinėjimas nutrauktas arba tebevyksta. Atmetimo arba nutraukimo priežastys yra susijusios su nepakankama informacija apie audito institucijos nepriklausomumą, nenurodytais arba neaiškiais atrankos metodais, neišsamia rizikos analize ir nepakankama informacija apie audito išteklius. Iš esmės nurodytos problemos nėra visuotinai paplitę strategijų trūkumai, tiesiog atskiri punktai, kuriuos reikia papildyti arba patobulinti.


4.3.
Supaprastinimo veiksmai

Veiksmas baigtas
a) 2008 m. gruodžio mėn. Fondo koordinavimo komitetui (FKK) DG REGIO ir DG EMPL pateikė aiškinamąsias pastabas dėl dalinio programos baigimo pagal Tarybos reglamento (EB) Nr. 1083/2006 88 straipsnį. Po antrojo pristatymo 2009 m. sausio mėn. galutinė jų redakcija buvo išplatinta valstybėms narėms.

b) DG EMPL ėmėsi veiksmų siekdamas viešinti aiškinamąją pastabą apie vienodo dydžio normų naudojimą netiesioginėms išlaidoms iš ESF pagal Tarybos reglamento (EB) Nr. 1081/2006 11 straipsnio 3 dalies b punktą, kurią DG EMPL baigė rengti 2007 m. rugsėjo mėn., pasitaręs su valstybėmis narėmis ir pasiekęs sutarimą su Europos Audito Rūmais. Iki 2008 m. gruodžio 31 d. 25 valstybės narės pareiškė ketinančios įgyvendinti šią ESF taisyklę vykdydamos visas arba dalį savo programų. Vienodo dydžio normų naudojimas taip pat buvo aptartas 2007 m. pabaigoje ir 2008 m. įvykusiuose 3 ESF komiteto techninės darbo grupės posėdžiuose, 4 metiniuose susitikimuose su valstybėmis narėmis ir specialiuose dvišaliuose susitikimuose su Čekija, Portugalija, Lietuva ir Velsu.
Be veiksmų plane nurodytų supaprastinimo veiksmų, Komisija ėmėsi papildomų žingsnių struktūrinių veiksmų taisyklėms supaprastinti ir priėmė pasiūlymus pakeisti atitinkamus Tarybos reglamentus, kuriais siekiama vienodo dydžio normas, vienkartines sumas ir vieneto įkainius naudoti visiems ERPF ir ESF išlaidų tipams, ir apsvarstys galimybę pasiūlyti daugiau priemonių 2009 m., remiantis Komisijos ir valstybių narių darbo grupės rekomendacijomis, kurios turėtų būti pateiktos 2009 m. pirmą pusmetį. Jeigu Europos Parlamentas ir Taryba pritars šioms priemonėms, papildomų supaprastinimo veiksmų poveikis klaidų skaičiui bus matomas nuo 2010–2011 m.

4.4.
Persvarstyti ir išaiškinti tinkamumo finansuoti klausimus

Veiksmas baigtas
a) 2008 m. gruodžio mėn. Fondo koordinavimo komitetui Komisija pateikė lankstinuko, kuriame būtų visos su struktūriniais veiksmais susijusios Bendrijos tinkamumo finansuoti taisyklės, projektą; galutinę jo redakciją galima rasti Komisijos svetainėje.

b) ir c) Komisijos tarnybos baigė rengti aiškinamąsias pastabas apie projektus, iš kurių gaunamos pajamos, ir valstybės pagalbos taisykles. 2008 m. rugsėjo mėn. Komisija priėmė pasiūlymą pakeisti Tarybos reglamento (EB) Nr. 1083/2006 55 straipsnį, siekiant supaprastinti veiksmų, iš kurių gaunamos pajamos, taisykles, Taryba jį priėmė 2008 m. gruodžio 18 d.

4.5.
Viešųjų pirkimų taisyklės – geriau informuoti rengiant praktinius užsiėmimus

Veiksmas baigtas
Šia tema, kuri ir toliau dažnai yra pažeidimų naudojant ES fondus struktūriniams veiksmams priežastis, Komisija surengė specialius praktinius užsiėmimus Vengrijoje (2008 04 04), Bulgarijoje (2008 06 26), Lenkijoje (2008 12 02), Kipre (2008 12 18) ir Maltoje (2008 12 09), nors pirminis tikslas buvo surengti užsiėmimus dviejose valstybėse narėse. Surengus praktinius užsiėmimus dėl viešųjų pirkimų rengimo 2006 m. vykdant ESF veiklą, 2008 m. gegužės 6 d. ESF komiteto techninės darbo grupės posėdyje DG EMPL surengė šią temą pratęsiančią diskusiją ir dalijimąsi valstybių narių gerąja patirtimi šioje srityje. Komisija taip pat parengė audito institucijoms informacinį pranešimą apie sukčiavimo rodiklius, kuriame didžiausias dėmesys skirtas viešiesiems pirkimams.


5 veiksmas. Geresnis pirminis tikrinimas


5.1.
Seminaras vadovaujančiosioms ir tvirtinančiosioms institucijoms

Veiksmas baigtas
2008 m. birželio 10 d. Briuselyje DG REGIO ir DG EMPL surengė seminarą „Struktūrinių veiksmų kontrolė. Priimti iššūkį“. Jame dalyvavo daugiau kaip 500 dalyvių iš visų valstybių narių ir regionų vadovaujančiųjų ir tvirtinančiųjų institucijų, taip pat Europos Parlamento ir Europos Audito Rūmų atstovai. Seminare Komisija pristatė vadovaujančiųjų ir tvirtinančiųjų institucijų gerosios patirties pavyzdžius 2007–2013 m. laikotarpiu, remdamasi atnaujintomis aiškinamosiomis pastabomis, nurodytomis 5.2 veiksmo aprašyme ir įgyvendinant 2000–2006 m. programas įgyta patirtimi. Buvo pabrėžta veiksmingo informavimo apie paramos gavėjams taikomas taisykles svarba, siekiant išvengti klaidų. Gruodžio mėn. Fondo koordinavimo komitetui Komisija pristatė mokymo ir informavimo apie valdymo ir kontrolės problemas, parengtas remiantis valstybių narių po seminaro pateiktais klausimais ir informacija, gerinimo planą.


5.2.
Gerosios pirminio tikrinimo patirties ir tvirtinimo funkcijos vadovas

Veiksmas baigtas
2008 m. gegužės ir birželio mėn., nuodugniai pasitarusi su valstybėmis narėmis, Komisija išleido naujus rekomendacinius dokumentus vadovaujančiosioms ir tvirtinančiosioms institucijoms. Jie buvo pristatyti birželio 10 d. įvykusiame seminare ir buvo pagrindinė diskusijų tema (žr. 5.1 veiksmą).


5.3.
Vadovaujančiųjų institucijų atitikties teisės aktams vertinimo priemonė

Veiksmas baigtas
Birželio 10 d. įvykusiame seminare Komisija valstybėms narėms pristatė institucijų vertinimo priemonę, kuria naudojantis vadovaujančiosioms institucijoms yra lengviau save įvertinti tiesiogiai lyginant su teisės aktų lyginamaisiais standartais dėl pagrindinių vidaus kontrolės elementų. Vėliau buvo atlikti du bandomieji tyrimai. Atsižvelgiant į jų rezultatus, priemonė buvo pritaikyta ir 2009 m. sausio mėn. FKK posėdyje pristatyta valstybėms narėms.


6 veiksmas. Tobulinti valstybių narių finansinių klaidų taisymo ataskaitas


6.1.
Tikrinti iš valstybių narių gautus duomenis, užpildyti spragas ir ištaisyti neatitikimus

Veiksmas baigtas
2008 m. kovo – balandžio mėn. DG REGIO, kaip pagrindinis generalinis direktoratas, sujungė valstybių narių pateiktus visų fondų finansinių klaidų taisymo duomenis, o Komisija rezultatus pateikė finansinių klaidų taisymo antro ketvirčio ataskaitoje Europos Parlamentui ir 2008 m. spalio mėn. paskelbtos 2007 m. struktūrinių fondų įgyvendinimo metinės ataskaitos
 priede. Vėliau DG REGIO raštu kreipėsi į visas susijusias valstybes nares, prašydama užpildyti likusias spragas ir paaiškinti akivaizdžius neatitikimus. Remdamasi pataisytais duomenimis, Komisija gali pateikti tokius pataisytus skaičius: 2007 m. bendra praneštų finansinių klaidų taisymo (panaikintų ir susigrąžintų sumų) vertė siekia maždaug 900 mln. EUR. Patikslinta visa 2000–2006 m. laikotarpio vertė siekia maždaug 2,2 mlrd. EUR (1,3 mlrd. EUR panaikintų sumų, 0,9 mlrd. EUR susigrąžintų sumų).

6.2.
Pateiktų duomenų apie finansinių klaidų taisymus 10 valstybių narių tikrinimas
Veiksmas baigtas
DG REGIO, kaip pagrindinis generalinis direktoratas, padedamas nepriklausomų samdomų specialistų, atliko visų fondų duomenų patikrinimus 10-yje valstybių narių. Iš preliminarių rezultatų matyti, kad atsakingos institucijos iš esmės vykdo savo įsipareigojimus, nors dar liko tam tikrų neaiškumų dėl reikalavimų, kuriuos Komisija ėmė tikslinti. Šiuo metu rengiamos rekomendacijos procedūroms ateityje tobulinti, jų įgyvendinimas bus įdėmiai stebimas.

7 veiksmas. Komisijai geriau informuoti apie audito veiklos poveikį


7.1.
IT programų ir procedūrų pakeitimas: SYSAUDIT DG REGIO, visiškai įdiegti A-REP DG EMPL

Veiksmas baigtas

DG REGIO buvo patobulintos iš SYSAUDIT gaunamos ataskaitos, siekiant geriau tikrinti atliktų auditų rekomendacijų įgyvendinimą.

Nuo 2008 m. balandžio mėn. DG EMPL visiškai veikia A-REP programa, kuria naudojantis geriau tikrinamas ir stebimas visų Bendrijos audito rekomendacijų įgyvendinimas ir registruojami tokių rekomendacijų įgyvendinimo veiksmai.


7.2.
IT programų ir procedūrų pakeitimas: finansinių klaidų taisymo ketvirčio ataskaitos DG BUDG

Veiksmas baigtas

DG REGIO ir DG EMPL, pasitarusios su DG BUDG, Žemės ūkio ir kaimo plėtros generaliniu direktoratu (DG AGRI) ir Jūrų reikalų ir žyvininkystės generaliniu direktoratu (DG MARE), įgyvendino procedūras, kuriomis siekiama didinti dėl Komisijos veiklos atlikto finansinių klaidų taisymo ataskaitų išsamumą ir tikslumą. DG BUDG buvo pateiktos ketvirčio ataskaitos, kuris parengė bendras ataskaitas ir jas perdavė Europos Parlamento biudžeto kontrolės komitetui.

IT programų SYSAUDIT, naudojamos DG REGIO, ir A-REP, naudojamos DG EMPL, finansinių klaidų taisymo procedūrų tikrinimas buvo patobulintas abiejuose direktoratuose, siekiant suteikti geresnes priemones procesui stebėti pagal naujas taisykles. Be to, DG EMPL į A-REP programą įtraukė specialų auditų modulį, kad prireikus audito veiklą būtų galima tikrinti nuo pradžios iki finansinių klaidų taisymo.


8 veiksmas. Sustiprinti Komisijos audito veiklos poveikį


8.1.
Nustatyti ir įgyvendinti Komisijos mokėjimų sustabdymo, kai tik nustatomas rimtas nacionalinių sistemų trūkumas, strategiją

Veiksmas baigtas

DG REGIO ir DG EMPL, kiekvienas atitinkamoms tarnyboms, davė suderintus nurodymus, kaip įgyvendinti mokėjimų sustabdymo pradžios procedūros strategiją, vos tik nustačius rimtus nacionalinių sistemų trūkumus. Mokėjimų sustabdymo laiku stebėjimas atliekamas naudojantis 7 veiksme aprašytomis stebėsenos priemonėmis.

8.2.
Pakeisti vidaus procedūras, kad mokėjimų sustabdymas ir finansinių klaidų taisymas būtų vykdomas kuo greičiau

Veiksmas baigtas
DG REGIO ir DG EMPL nustatė naujas vidaus procedūras, susijusias su Komisijos mokėjimų sustabdymu ir finansinių klaidų taisymu, ir atnaujino savo veiklos vadovus. Juose išdėstytos supaprastintos vidaus procedūros, kuriomis siekiama sumažinti nepagrįstą vėlavimą sustabdant mokėjimus ir taisant finansines klaidas. Persvarstytos DG REGIO ir DG EMPL vidaus procedūros yra tinkamas pagrindas paspartinti sprendimų dėl mokėjimų sustabdymo ir finansinių klaidų taisymo priėmimą ir atitikti veiksmų plane nurodytus lyginamuosius standartus (6 mėnesiai nuo galutinės pozicijos dėl audito išvadų iki sprendimo dėl mokėjimo sustabdymo priėmimo ir 24 mėnesiai nuo audito iki Komisijos sprendimo dėl finansinių klaidų taisymo). Nors buvusiems auditams bus nustatytas pereinamasis laikotarpis, yra įrodymų, kad naujos procedūros turi poveikio laikui, per kurį priimamas tam tikras sprendimų 2008 m. skaičius.


9 veiksmas. Didinti metinės veiklos ataskaitos patikimumą

Veiksmas baigtas
DG REGIO ir DG EMPL rengdami 2007 m. metinę veiklos ataskaitą, visiškai įgyvendino visus veiksmų plane, kuriame atsižvelgta į Europos Audito Rūmų rekomendacijas, išvardytus veiksmus. 2007 m. metinėje ataskaitoje Europos Audito Rūmai pripažino, kad DG REGIO ir DG EMPL metinių veiklos ataskaitų kokybė ir jų pateikiamų įrodymų nauda pagerėjo (2007 m. metinės ataskaitos 2.1 lentelė ir 2.12 dalis).


10 veiksmas. Padidinti metinių suvestinių naudą

Su 2007 m. metinėmis suvestinėmis susijęs veiksmas baigtas.
Komisija laiku atliko išsamų gautų metinių suvestinių vertinimą ir apie jo rezultatus Europos Parlamento biudžeto kontrolės komitetui raštu pranešė 2008 m. vasario 22d., kovo 25 d. ir balandžio 21 d. Metinėje ataskaitoje Europos Audito Rūmai nurodė, kad Komisija tinkamai prižiūrėjo metinių suvestinių rengimo procedūrą, parengdama aiškius nurodymus ir nagrinėdama jų nesilaikymo atvejus (2007 m. metinės ataskaitos 2.20 dalis).

Komisija išnagrinėjo minėtų suvestinių atitiktį minimaliems teisės aktų reikalavimams ir jų teikiamą papildomą naudą ir ėmėsi priemonių tikrinti, kaip taisomi kokybės trūkumai ir minimalių teisės aktų reikalavimų nesilaikymas. Į gautus rezultatus DG REGIO ir DG EMPL atsižvelgė rengdami metinės veiklos ataskaitoje pateikiamą galutinį nacionalinių sistemų vertinimą. Prieš vieną valstybę narę, kuri nepateikė tinkamos metinės suvestinės, Komisija pradėjo pažeidimo procedūrą ir šiuo metu nagrinėja vėliau valstybės narės pateiktą informaciją. Lapkričio 12 d. Komisija baigė rengti ir paskelbė atnaujintas 2008 m. veiklos gaires valstybėms narėms, siekdama joms supaprastinti procedūras ir padidinti metinių suvestinių papildomą naudą, taip norėdama užtikrinti kuo didesnį fondų patikimumą.

2008 m. gruodžio mėn. DG REGIO generalinis direktorius valstybėms narėms išsiuntė raštą ir priminė apie metinių suvestinių papildomos naudos elementų svarbą.

2009 m. ir vėliau Komisija toliau nagrinės iš valstybių narių gautas metines suvestines ir didins jų naudą, siekdama didesnio valstybių narių valdymo ir kontrolės sistemų patikimumo.

1a priedas. 2008 m. finansinių klaidų taisymo suvestinė

	Finansinių klaidų taisymai 2008–01-01 – 2008–12-15 iš viso (mln. EUR)
	Finansinių klaidų taisymai 2008–12-15 – 2008–12-31 iš viso (mln. EUR)
	2008 m. finansinių klaidų taisymai iš viso (mln. EUR)

	ERPF 2000–2006 m.
	573 
	25
	598
	
	598

	SF 2000–2006 m.
	9 
	35
	44
	
	44

	ESF 2000–2006 m.
	487
	0
	487
	5
	492

	ERPF 1994–1999 m.
	10
	151
	161
	168
	329

	SF 1994–1999 m.
	7
	31
	38
	
	38

	ESF 1994–1999 m.

	0
	26
	26
	
	26

	Iš viso 2008 m.
	1,086
	268
	1,354
	173
	1,527

	Iš viso 2007 m.
	
	
	
	
	288


Šioje lentelėje pateikiami visi ERPF, ESF ir SF finansinių klaidų taisymai, susiję ne tik su 1.3 veiksmų rezultatais.

2008 m. skaičiai yra preliminarūs ir Komisijos metinėje finansinėje ataskaitoje gali būti taisomi.

1b priedas. 2008 m. priimtų sprendimų dėl finansinių klaidų taisymo ir mokėjimų sustabdymo duomenys 
	
	Valstybė narė
	Programos laikotarpis
	Fondas
	Programa
	Suma
(mln. EUR)
	Veiksmų plano veiksmo nuoroda

	Finansinių klaidų taisymai
	Vokietija
	1994–1999
	ERPF
	Berlynas
	12,90
	1.3b

	
	* Vokietija
	1994–1999
	ERPF
	Tiuringenas
	81,43
	

	
	* Jungtinė Karalystė
	1994–1999
	ERPF
	Vakarų Midlandsas, siekiant 2 tikslo
	0,33
	

	
	Portugalija
	1994–1999
	ERPF
	Alentežas
	0,35
	1.3b

	
	Portugalija
	1994–1999
	ERPF
	Tekstilės pramonės modernizavimo iniciatyva
	5,58
	1.3b

	
	Nyderlandai
	1994–1999
	ERPF
	Groningenas ir Drentė 
	4,62
	1.3b

	
	Jungtinė Karalystė
	1994–1999
	ERPF
	Pramoninis Pietų Velsas
	14,94
	1.3b

	
	Jungtinė Karalystė
	1994–1999
	ERPF
	Hailandas ir salos
	10,42
	1.3b

	
	Vokietija
	1994–1999
	ERPF
	Saksonija
	158,08
	1.3b

	
	Graikija
	1994–1999
	ERPF
	Kelių ašys
	30,10
	1.3b

	
	Suomija
	1994–1999
	ERPF
	6 tikslas, 1995–1999 m.
	0,44
	1.3b

	
	
	
	
	Tarpinė suma
	319,19
	

	
	* Ispanija
	1994–1999
	SF
	–
	3,11
	

	
	* Ispanija
	1994–1999
	SF
	–
	23,20
	

	
	* Graikija
	1994–1999
	SF
	–
	5,15
	

	
	
	
	
	Tarpinė suma
	31,46
	

	
	Jungtinė Karalystė
	2000–2006
	ERPF
	Šiaurės vakarai ir URBAN / Tarpinė suma
	24,8
	1.2, 1.3a

	
	* Portugalija
	2000–2006
	SF
	–
	1,55
	

	
	Ispanija
	2000–2006
	SF
	–
	1,52
	1.3a

	
	Ispanija
	2000–2006
	SF
	–
	6,38
	1.3a

	
	Ispanija
	2000–2006
	SF
	–
	0,77
	1.3a

	
	Ispanija
	2000–2006
	SF
	–
	1,24
	1.3a

	
	Graikija
	2000–2006
	SF
	–
	23,26
	1.3a

	
	
	
	
	Tarpinė suma
	34,69
	

	
	* Prancūzija
	1994–1999
	ESF
	Gvadelupa
	9,19
	

	
	* Airija
	1994–1999
	ESF
	Bendrijos užimtumo iniciatyva
	12,72
	

	
	* Jungtinė Karalystė
	1994–1999
	ESF
	Resider, siekiant 2 tikslo
	0,57
	

	
	* Jungtinė Karalystė
	1994–1999
	ESF
	Šiaurės aukštumos, siekiant 5 tikslo
	1,19
	

	
	* Suomija
	1994–1999
	ESF
	6 tikslas, 1995–1999 m.
	0,09
	

	
	* Vokietija
	1994–1999
	ESF
	Brėmenas, siekiant 3 tikslo
	1,93
	

	
	
	
	
	Tarpinė suma
	25,69
	

	
	
	
	
	Iš viso 2008 m.
	433,90
	

	Mokėjimų sustabdymas
	Italija
	2000–2006
	ERPF
	Apulija
	-
	1.2, 1.3a

	
	INTERREG
	2000–2006
	ERPF
	Prancūzija / JK
	-
	1.3a

	
	INTERREG
	2000–2006
	ERPF
	MEDOCC
	-
	1.3a

	
	* INTERREG
	2000–2006
	ERPF
	Italija / Albanija
	-
	

	
	Ispanija
	2000–2006
	ERPF
	9 tarpinės įstaigos
	-
	1.3a

	
	* Bulgarija
	2000–2006
	SF
	Du kelių sektoriaus projektai
	-
	

	
	Italija
	2000–2006
	ESF
	Kalabrija, siekiant 1 tikslo
	-
	1.3a

	
	Liuksemburgas
	2000–2006
	ESF
	3 tikslas
	-
	1.3a

	
	JK, Škotija
	2000–2006
	ESF
	2 ir 3 tikslai
	-
	1.2, 1.3a

	
	Liuksemburgas
	2000–2006
	ESF
	EQUAL
	-
	1.3a


* Neįtraukta į veiksmų planą.

2 priedas. 2008 m. pabaigoje vykdomų finansinių klaidų taisymo ir mokėjimų sustabdymo procedūrų suvestinė

	Fondas / laikotarpis
	Vykdomos finansinių klaidų taisymo ir mokėjimų sustabdymo procedūros
	Numatoma suma (mln. EUR) 
	Šaltinis (procedūrų skaičius)

	
	Procedūrų skaičius
	Programų / projektų skaičius
	
	Komisijos auditas 
	Programos / projekto baigimas
	Europos kovos su sukčiavimu tarnyba (OLAF) 
	Europos Audito Rūmai

	ERPF 2000–2006 m.
	51
	71
	783
	39
	0
	10
	2

	SF 2000–2006 m.
	52
	74
	167
	31
	20
	0
	1

	ESF 2000–2006 m.
	13
	13
	257
	12
	0
	0
	1

	ERPF 1994–1999 m.
	48
	50
	1,233
	17
	9
	20
	2

	SF 1993–1999 m.
	7
	8
	5
	2
	4
	0
	1

	ESF 1994–1999 m.
	14
	14
	387
	0
	14
	0
	0

	Iš viso 2008 m.
	185
	230
	2,832
	101
	47
	30
	7


2008 m. skaičiai yra preliminarūs ir Komisijos metinėje finansinėje ataskaitoje gali būti taisomi.

Stulpelyje „Numatyta suma (mln. EUR)“ pateikiamas geriausias galimų finansinių klaidų taisymo vertinimas, atsižvelgiant į auditų rekomendacijų įgyvendinimo tikrinimą, taisomųjų veiksmų planų įgyvendinimą ir valstybėms narėms įteiktus galutinės pozicijos raštus.

3 priedas. Likusieji veiksmų plano įgyvendinami veiksmai (kuriuos reikia įtraukti į 2009–2011 m. bendrą audito strategiją)

	. 
	Pirminis veiksmas 2008 m.
	Likusieji veiksmai 2009 m.
	Persvarstyti rodikliai
	Terminas

	1. 2000–2006 m. bendrosios struktūrinių veiksmų audito strategijos veiksmai

	1.1.
	Atlikti tikslinius didelės rizikos vadovaujančiųjų institucijų auditus (2000–2006 m.) 
	Tikrinti 47 atliktų auditų rezultatus ir atlikti 4 atidėtus auditus
	Atlikus auditus ir baigus tikrinti, gautas apčiuopiamas rezultatas, užtikrinantis, kad pritaikius taisomąsias priemones sistema yra veiksminga
	2009 12 31

	1.2.
	Tikrinti, kaip valstybės narės įgyvendina 27 galiojančius taisomųjų veiksmų planus, siekiant pašalinti tų valstybių narių valdymo ir kontrolės sistemų trūkumus
	Baigti tikrinti 13 taisomųjų veiksmų planų įgyvendinimą
	Taisomųjų veiksmų planai (7 ERPF, 6 ESF) valstybėse narėse baigti įgyvendinti ir gauta apčiuopiamų rezultatų
	2009 12 31

	1.3a ir 1.3b


	Baigti 20 šiuo metu vykdomų 2000–2006 m. mokėjimų sustabdymo ir finansinių klaidų taisymo procedūrų ir 34 po 1994–1999 m. programų baigimo audito nustatytų finansinių klaidų taisymo procedūras


	Baigti 7 likusias 2000–2006 m. mokėjimų sustabdymo ir finansinių klaidų taisymo procedūras ir likusias 17 po 1994–1999 m. programų baigimo audito nustatytų finansinių klaidų taisymo procedūras
	Mokėjimų sustabdymo ir (arba) finansinių klaidų taisymo procedūros baigtos per 24 mėnesius valstybei narei ėmusis taisomųjų priemonių arba priėmus Komisijos sprendimą 
	2009 12 31

(1994–1999 m. procedūroms iki 2009 06 30)

	1.4.
	Tikrinti atskirų turinio klaidų 2006 m. patikinimo pareiškime taisymą ir galimas pasekmes sistemoms
	Priimti galutinę poziciją dėl likusių 14 atskirų klaidų ir baigti 20 pradėtų finansinių klaidų taisymo procedūrų
	Finansinių klaidų taisymo procedūros baigtos atlikus taisymus, su kuriais valstybės narės sutiko (arba priėmus Komisijos sprendimą) arba baigtos nieko netaisant (jei Komisija sutiko su valstybių narių argumentais) 
	2009 12 30

	3. 2000–2006 m. programų ir projektų baigimo prevenciniai veiksmai

	3.1.
	Baigti baigiamąją deklaraciją rengiančių įstaigų veiklos (2000–2006 m.) auditą
	Baigti 30 baigiamąją deklaraciją rengiančių įstaigų audito tikrinimą ir atlikti 2 atidėtus auditus
	Atlikus auditus ir baigus tikrinti, gautas apčiuopiamas rezultatas, užtikrinantis, kad baigiamąją deklaraciją rengiančios įstaigos dirba tinkamai rengdamosi baigti programas arba taikyti taisomąsias priemones
	2009 12 31

	4. 2007–2013 m. programavimo laikotarpio prevenciniai veiksmai

	4.1.
	Atitikties vertinimo ataskaitų ir nuomonių peržiūra 
	Baigti 152 programų atitikties vertinimo ataskaitų ir nuomonių peržiūrą
	Visų likusių programų dokumentų tikrinimas


	2009 09 30

	4.2.
	Nacionalinių audito strategijų peržiūra 
	Baigti 67 programų nacionalinių audito strategijų peržiūrą
	Visų likusių audito strategijų dokumentų tikrinimas
	2009 09 30


�	COM(2008) 97.


�	SEC(2008) 2756.


�	2008 m. skaičiai yra preliminarūs ir Komisijos metinėje finansinėje ataskaitoje gali būti taisomi.


�	Programų ir projektų suma yra didesnė, nei iš pradžių nurodyta veiksmų plane, nes buvo įtraukti papildomi Sanglaudos fondo projektai. 


�	2009 m. vasario 3 d. Komisija priėmė komunikatą dėl Komisijos veiksmų plano dėl integruotos vidaus kontrolės sistemos.

